[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 9.3.2007

COM(2007) 93 τελικό

2007/0036 (COD)

Πρόταση

ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση της οδηγίας 2006/66/ΕΚ σχετικά με τις ηλεκτρικές στήλες και τους συσσωρευτές και τα απόβλητα ηλεκτρικών στηλών και συσσωρευτών, όσον αφορά τις εκτελεστικές αρμοδιότητες της Επιτροπής

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Προσαρμογή της οδηγίας 2006/66/ΕΚ στην απόφαση αριθ. 2006/512/ΕΚ του Συμβουλίου (νέα κανονιστική διαδικασία με έλεγχο)

Η απόφαση αριθ. 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή[1], έχει τροποποιηθεί με την απόφαση αριθ. 2006/512/ΕΚ του Συμβουλίου, της 17ης Ιουλίου 2006[2].

Το άρθρο 5α της τροποποιημένης απόφασης εισάγει νέα κανονιστική διαδικασία με έλεγχο προς εφαρμογή σε μέτρα γενικού σκοπού τα οποία επιδιώκουν την τροποποίηση μη ουσιωδών στοιχείων βασικής πράξης, που έχει εκδοθεί με συναπόφαση, περιλαμβανόμενων της απαλοιφής ορισμένων από τα στοιχεία αυτά ή της συμπλήρωσης της πράξης με την προσθήκη νέων μη ουσιωδών στοιχείων.

Για την οδηγία 2006/66/ΕΚ σχετικά με τις ηλεκτρικές στήλες και τους συσσωρευτές και τα απόβλητα των ηλεκτρικών στηλών και συσσωρευτών και με την κατάργηση της οδηγίας 91/157/ΕΟΚ επήλθε συμφωνία σε τρίτη ανάγνωση από τους συννομοθέτες μόλις πριν την έναρξη ισχύος της νέας απόφασης για την επιτροπολογία[3]. Η οδηγία άρχισε να ισχύει μετά τη δημοσίευσή της στην Επίσημη Εφημερίδα στις 26 Σεπτεμβρίου 2006[4], οπότε απαιτείται τώρα η προσαρμογή της έτσι ώστε, εφόσον ενδείκνυται, να περιληφθούν αναφορές στη νέα κανονιστική διαδικασία με έλεγχο.

2007/0036 (COD)

Πρόταση

ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση της οδηγίας 2006/66/ΕΚ σχετικά με τις ηλεκτρικές στήλες και τους συσσωρευτές και τα απόβλητα ηλεκτρικών στηλών και συσσωρευτών, όσον αφορά τις εκτελεστικές αρμοδιότητες της Επιτροπής

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 175 παράγραφος 1,

την πρόταση της Επιτροπής[5],

τη γνώμη της Ευρωπαϊκής Οικονομικής και Κοινωνικής Επιτροπής[6],

τη γνώμη της Επιτροπής των Περιφερειών[7],

αποφασίζοντας σύμφωνα με τη διαδικασία του άρθρου 251 της συνθήκης[8],

Εκτιμώντας τα ακόλουθα:

(1) Η οδηγία 2006/66/ΕΚ του Ευρωπαϊκού Κοινοβουλίου και του Συμβουλίου[9] προβλέπει τη θέσπιση ορισμένων μέτρων σύμφωνα με την απόφαση αριθ. 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή[10].

(2) Η απόφαση αριθ. 1999/468/ΕΚ έχει τροποποιηθεί με την απόφαση αριθ. 2006/512/ΕΚ, η οποία εισάγει κανονιστική διαδικασία με έλεγχο για μέτρα γενικού σκοπού με αντικείμενο την τροποποίηση μη ουσιωδών στοιχείων βασικής πράξης που έχει θεσπιστεί σύμφωνα με τη διαδικασία του άρθρου 251 της συνθήκης, περιλαμβανόμενης της απάλειψης ορισμένων από τα στοιχεία αυτά ή της συμπλήρωσης της πράξης με προσθήκη νέων μη ουσιωδών στοιχείων.

(3) Σύμφωνα με την κοινή δήλωση του Ευρωπαϊκού Κοινοβουλίου, του Συμβουλίου και της Επιτροπής[11] σχετικά με την απόφαση αριθ. 2006/512/ΕΚ, πράξεις οι οποίες ήδη εφαρμόζονται πρέπει να υποστούν προσαρμογή σύμφωνα με τις ισχύουσες διαδικασίες.

(4) Ειδικότερα στην Επιτροπή πρέπει να δοθεί η αρμοδιότητα να προσαρμόζει το παράρτημα III, καθώς και να θεσπίζει και να αναθεωρεί λεπτομερείς κανόνες για την επισήμανση ηλεκτρικών στηλών και συσσωρευτών. Καθώς τα εν λόγω μέτρα είναι γενικού σκοπού και αφορούν την τροποποίηση μη ουσιωδών στοιχείων της οδηγίας 2006/66/ΕΚ και τη συμπλήρωση της οδηγίας αυτής με την προσθήκη νέων μη ουσιωδών στοιχείων, πρέπει να θεσπίζονται κατά την κανονιστική διαδικασία με έλεγχο την προβλεπόμενη στο άρθρο 5α της απόφασης αριθ. 1999/468/ΕΚ.

(5) Συνεπώς η οδηγία 2006/66/ΕΚ πρέπει να τροποποιηθεί αναλόγως.

(6) Εφόσον οι τροποποιήσεις που πρέπει να επέλθουν στην οδηγία 2006/66/ΕΚ αποτελούν ρυθμίσεις τεχνικού χαρακτήρα οι οποίες αφορούν μόνο τις διαδικασίες επιτροπής, δεν απαιτείται να μεταφερθούν στο δίκαιο των κρατών μελών. Συνεπώς δεν είναι αναγκαίο να θεσπιστούν σχετικές διατάξεις για το σκοπό αυτό,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 2006/66/ΕΚ τροποποιείται ως εξής:

1. Στο άρθρο 10 η παράγραφος 4 αντικαθίσταται από τα ακόλουθα:

«Για την αντιμετώπιση δυσχερειών που αντιμετωπίζει κάποιο κράτος μέλος όσον αφορά την πλήρωση των απαιτήσεων της παραγράφου 2 λόγω ειδικών περιστάσεων σε εθνικό επίπεδο, είναι δυνατή η θέσπιση μεταβατικών ρυθμίσεων κατά τη διαδικασία την αναφερόμενη στο άρθρο 24 παράγραφος 2.

Έως τις 26 Σεπτεμβρίου 2007 καθιερώνεται κοινή μεθοδολογία για τον υπολογισμό των ετήσιων πωλήσεων φορητών ηλεκτρικών στηλών και συσσωρευτών σε τελικούς χρήστες. Το εν λόγω μέτρο, που προορίζεται να τροποποιήσει μη ουσιώδη στοιχεία της παρούσας οδηγίας με συμπλήρωσή της, θεσπίζεται κατά την κανονιστική διαδικασία με έλεγχο την αναφερόμενη στο άρθρο 24 παράγραφος 3.»

2. Στο άρθρο 12 παράγραφος 6 η πρώτη πρόταση αντικαθίσταται από τα ακόλουθα:

«6. Το παράρτημα III μπορεί να προσαρμόζεται ή να συμπληρώνεται ώστε να λαμβάνεται υπόψη η τεχνική ή η επιστημονική πρόοδος. Τα μέτρα αυτά, που προορίζονται να τροποποιούν μη ουσιώδη στοιχεία της παρούσας οδηγίας, θεσπίζονται κατά την κανονιστική διαδικασία με έλεγχο την αναφερόμενη στο άρθρο 24 παράγραφος 3.»

3. Το άρθρο 17 αντικαθίσταται από τα ακόλουθα:

« Άρθρο 17

Απογραφή

Τα κράτη μέλη μεριμνούν ώστε κάθε παραγωγός να απογράφεται. Η απογραφή υπόκειται στις ίδιες διαδικαστικές απαιτήσεις σε κάθε κράτος μέλος. Οι εν λόγω απαιτήσεις απογραφής, που προορίζονται να τροποποιούν μη ουσιώδη στοιχεία της παρούσας οδηγίας με συμπλήρωσή της, θεσπίζονται κατά την κανονιστική διαδικασία με έλεγχο την αναφερόμενη στο άρθρο 24 παράγραφος 3.»

4. Το άρθρο 21 τροποποιείται ως εξής:

α) Η παράγραφος 2 αντικαθίσταται από τα ακόλουθα:

«2. Μέχρι τις 26 Σεπτεμβρίου 2009 τα κράτη μέλη μεριμνούν ώστε σε όλες τις ηλεκτρικές στήλες και όλους τους συσσωρευτές, φορητά και ενσωματωμένα σε αυτοκινούμενα μέσα, να αναφέρεται η χωρητικότητα κατά τρόπο ορατό, ευανάγνωστο και ανεξίτηλο. Το αργότερο μέχρι τις 26 Μαρτίου 2009, για την εφαρμογή της απαίτησης αυτής θεσπίζονται λεπτομερείς κανόνες, συμπεριλαμβανομένων εναρμονισμένων μεθόδων για τον καθορισμό της χωρητικότητας και της ενδεδειγμένης χρήσης. Τα εν λόγω μέτρα, που προορίζονται να τροποποιούν μη ουσιώδη στοιχεία της παρούσας οδηγίας με συμπλήρωσή της, θεσπίζονται κατά την κανονιστική διαδικασία με έλεγχο την αναφερόμενη στο άρθρο 24 παράγραφος 3.»

β) Η παράγραφος 7 αντικαθίσταται από τα ακόλουθα:

«7. Είναι δυνατόν να προβλέπονται εξαιρέσεις από τις απαιτήσεις σήμανσης που ορίζονται στο παρόν άρθρο. Τα μέτρα αυτά, που προορίζονται να τροποποιούν μη ουσιώδη στοιχεία της παρούσας οδηγίας με συμπλήρωσή της, θεσπίζονται κατά την κανονιστική διαδικασία με έλεγχο την αναφερόμενη στο άρθρο 24 παράγραφος 3.»

5. Στο άρθρο 24 η παράγραφος 3 αντικαθίσταται από τα ακόλουθα:

«3. Οσάκις γίνεται αναφορά στην παρούσα παράγραφο, εφαρμόζονται οι διατάξεις του άρθρου 5α παράγραφοι 1 έως 4 και του άρθρου 7 της απόφασης αριθ. 1999/468/ΕΚ, λαμβανόμενων υπόψη των διατάξεων του άρθρου 8 της εν λόγω απόφασης.»

Άρθρο 2

Η παρούσα οδηγία αρχίζει να ισχύει την [..] ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης .

Άρθρο 3

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[1] ΕΕ C 203 της 17.07.1999, σ. 1.

[2] ΕΕ L 200 της 22.07.2006, σ. 11.

[3] Τρίτη ανάγνωση στο ΕΚ στις 04.07.2006 και τρίτη ανάγνωση στο Συμβούλιο στις 18.07.2006.

[4] ΕΕ L 266 της 26.09.2006, σ. 1.

[5] ΕΕ C της , σ. .

[6] ΕΕ C της , σ. .

[7] ΕΕ C της , σ. .

[8] ΕΕ C της , σ. .

[9] ΕΕ L 266 της 26.09 2006, σ. 1.

[10] ΕΕ L 184 της 17.07.1999, σ. 23. Απόφαση όπως έχει τροποποιηθεί με την απόφαση αριθ. 2006/512/EΚ (ΕΕ L 200 της 22.07.2006, σ. 11).

[11] ΕΕ C 255 της 21.10.2006, σ. 1.